CELEX: 32019L2235
Language: el
Date: 2019-12-16 00:00:00
Title: Οδηγία (ΕΕ) 2019/2235 του Συμβουλίου της 16ης Δεκεμβρίου 2019 που τροποποιεί την οδηγία 2006/112/ΕΚ σχετικά με το κοινό σύστημα φόρου προστιθέμενης αξίας και την οδηγία 2008/118/ΕΚ σχετικά με το γενικό καθεστώς των ειδικών φόρων κατανάλωσης όσον αφορά τις αμυντικές προσπάθειες στο πλαίσιο της Ένωσης

30.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 336/10
               
            
         ΟΔΗΓΙΑ (ΕΕ) 2019/2235 ΤΟΥ ΣΥΜΒΟΥΛΙΟΥ
         της 16ης Δεκεμβρίου 2019
         που τροποποιεί την οδηγία 2006/112/ΕΚ σχετικά με το κοινό σύστημα φόρου προστιθέμενης αξίας και την οδηγία 2008/118/ΕΚ σχετικά με το γενικό καθεστώς των ειδικών φόρων κατανάλωσης όσον αφορά τις αμυντικές προσπάθειες στο πλαίσιο της Ένωσης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη του Ευρωπαϊκού Κοινοβουλίου (1),
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Η οδηγία 2006/112/ΕΚ του Συμβουλίου (3) προβλέπει ότι αγαθά που παραδίδονται και υπηρεσίες που παρέχονται στις ένοπλες δυνάμεις, και αγαθά που εισάγονται από τις ένοπλες δυνάμεις οποιουδήποτε από τα κράτη που συμμετέχουν στη συνθήκη του Βορείου Ατλαντικού, απαλλάσσονται υπό συγκεκριμένες προϋποθέσεις από τον φόρο προστιθέμενης αξίας (ΦΠΑ) όταν οι δυνάμεις αυτές συμμετέχουν στην κοινή αμυντική προσπάθεια εκτός του δικού τους κράτους.
                  
               
                     (2)
                  
                  
                     Η οδηγία 2008/118/ΕΚ του Συμβουλίου (4) προβλέπει ότι αγαθά που υπόκεινται σε ειδικούς φόρους κατανάλωσης και προορίζονται για χρήση από τις ένοπλες δυνάμεις κάθε κράτους που συμμετέχει στη συνθήκη του Βορείου Ατλαντικού, πλην του κράτους μέλους εντός του οποίου είναι απαιτητός ο ειδικός φόρος κατανάλωσης, για χρήση από τις δυνάμεις αυτές, από το πολιτικό προσωπικό που τις συνοδεύει, ή για εφοδιασμό των λεσχών και κυλικείων τους, υπό την επιφύλαξη των προϋποθέσεων και των περιορισμών που θέτει το κράτος μέλος υποδοχής, απαλλάσσονται από ειδικούς φόρους κατανάλωσης.
                  
               
                     (3)
                  
                  
                     Οι απαλλαγές αυτές δεν χορηγούνται όταν οι ένοπλες δυνάμεις ενός κράτους μέλους συμμετέχουν σε δραστηριότητες στο πλαίσιο της κοινής πολιτικής ασφάλειας και άμυνας (ΚΠΑΑ) όπως προβλέπεται στον τίτλο V, κεφάλαιο 2, τμήμα 2 της Συνθήκης για την Ευρωπαϊκή Ένωση. Προτεραιότητα θα πρέπει να δίδεται στην ανάγκη για ενίσχυση των ευρωπαϊκών ικανοτήτων στον τομέα της άμυνας και της διαχείρισης κρίσεων και για ενίσχυση της ασφάλειας και της άμυνας της Ένωσης. Στην κοινή ανακοίνωση της 28ης Μαρτίου 2018 σχετικά με το σχέδιο δράσης για τη στρατιωτική κινητικότητα, ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας και η Επιτροπή αναγνώρισαν τη συνολική ανάγκη ευθυγράμμισης της μεταχείρισης από πλευράς ΦΠΑ των αμυντικών προσπαθειών που αναλαμβάνονται στο πλαίσιο της Ένωσης και υπό την αιγίδα του Βορειοατλαντικού συμφώνου (ΝΑΤΟ).
                  
               
                     (4)
                  
                  
                     Η αμυντική προσπάθεια για την υλοποίηση ενωσιακής δραστηριότητας στο πλαίσιο της ΚΠΑΑ καλύπτει τις στρατιωτικές αποστολές και επιχειρήσεις, τις δραστηριότητες των μάχιμων μονάδων, την αμοιβαία συνδρομή, τα έργα στο πλαίσιο της μόνιμης διαρθρωμένης συνεργασίας (PESCO) και τις δραστηριότητες του Ευρωπαϊκού Οργανισμού Άμυνας (ΕΟΑ). Δεν θα πρέπει, ωστόσο, να καλύπτει δραστηριότητες δυνάμει της ρήτρας αλληλεγγύης που ορίζεται στο άρθρο 222 της Συνθήκης για τη λειτουργία της Ευρωπαϊκής Ένωσης ή άλλες διμερείς ή πολυμερείς δραστηριότητες μεταξύ κρατών μελών οι οποίες δεν σχετίζονται με αμυντική προσπάθεια για την υλοποίηση ενωσιακής δραστηριότητας στο πλαίσιο της ΚΠΑΑ.
                  
               
                     (5)
                  
                  
                     Συνεπώς, θα πρέπει να εισαχθεί απαλλαγή από τον ΦΠΑ η οποία να καλύπτει την παράδοση αγαθών και την παροχή υπηρεσιών που προορίζονται για χρήση των ενόπλων δυνάμεων ενός κράτους μέλους ή του πολιτικού προσωπικού που τις συνοδεύει ή για εφοδιασμό των λεσχών και κυλικείων τους, όταν οι δυνάμεις αυτές συμμετέχουν σε αμυντική προσπάθεια για την υλοποίηση ενωσιακής δραστηριότητας της ΚΠΑΑ εκτός του κράτους μέλους τους. Οι παραδόσεις αγαθών ή οι παροχές υπηρεσιών που προορίζονται για τις ένοπλες δυνάμεις του κράτους μέλους στο οποίο παραδίδονται τα εν λόγω αγαθά ή παρέχονται οι εν λόγω υπηρεσίες θα πρέπει να εξαιρούνται από την απαλλαγή από τον ΦΠΑ.
                  
               
                     (6)
                  
                  
                     Επιπροσθέτως, είναι αναγκαίο να προβλέπεται απαλλαγή από τον ΦΠΑ για αγαθά τα οποία εισάγονται από τις ένοπλες δυνάμεις ενός κράτους μέλους και προορίζονται είτε για χρήση από τις δυνάμεις αυτές ή το πολιτικό προσωπικό που τις συνοδεύει ή για εφοδιασμό των λεσχών και κυλικείων τους όταν οι δυνάμεις αυτές συμμετέχουν σε αμυντική προσπάθεια για την υλοποίηση ενωσιακής δραστηριότητας στο πλαίσιο της ΚΠΑΑ εκτός του κράτους μέλους τους.
                  
               
                     (7)
                  
                  
                     Θα πρέπει επίσης να εισαχθεί απαλλαγή από ειδικούς φόρους κατανάλωσης που θα καλύπτει υποκείμενα σε ειδικούς φόρους κατανάλωσης προϊόντα τα οποία παραδίδονται για χρήση από τις ένοπλες δυνάμεις οποιουδήποτε κράτους μέλους, πλην του κράτους μέλους εντός του οποίου είναι απαιτητός ο ειδικός φόρος κατανάλωσης, όταν οι δυνάμεις αυτές συμμετέχουν σε αμυντική προσπάθεια για την υλοποίηση ενωσιακής δραστηριότητας στο πλαίσιο της ΚΠΑΑ εκτός του κράτους μέλους τους.
                  
               
                     (8)
                  
                  
                     Όπως η απαλλαγή από τον ΦΠΑ και τους ειδικούς φόρους κατανάλωσης που προβλέπεται για αμυντικές προσπάθειες του NATO, οι απαλλαγές των αμυντικών προσπαθειών για την υλοποίηση ενωσιακής δραστηριότητας στο πλαίσιο της ΚΠΑΑ θα πρέπει να έχουν περιορισμένο πεδίο εφαρμογής. Οι εν λόγω απαλλαγές θα πρέπει να ισχύουν μόνο σε καταστάσεις όπου οι ένοπλες δυνάμεις εκτελούν καθήκοντα άμεσα συνδεδεμένα με αμυντική προσπάθεια στο πλαίσιο της ΚΠΑΑ, και δεν θα πρέπει να καλύπτουν μη στρατιωτικές αποστολές στο πλαίσιο της ΚΠΑΑ. Αγαθά ή υπηρεσίες που παρέχονται για χρήση πολιτικού προσωπικού θα μπορούσαν, συνεπώς, να καλύπτονται από τις απαλλαγές όταν το πολιτικό προσωπικό συνοδεύει ένοπλες δυνάμεις που εκτελούν καθήκοντα άμεσα συνδεδεμένα με αμυντική προσπάθεια στο πλαίσιο της ΚΠΑΑ εκτός του κράτους μέλους τους. Καθήκοντα που επιτελούνται αποκλειστικά από πολιτικό προσωπικό ή επιτελούνται αποκλειστικά με χρήση μη στρατιωτικών ικανοτήτων δεν θα πρέπει να θεωρούνται αμυντική προσπάθεια. Οι απαλλαγές δεν θα πρέπει σε καμία περίπτωση να καλύπτουν προϊόντα ή υπηρεσίες που οι ένοπλες δυνάμεις αποκτούν για τη χρήση των εν λόγω δυνάμεων ή του πολιτικού προσωπικού που τις συνοδεύει εντός του δικού τους κράτους μέλους.
                  
               
                     (9)
                  
                  
                     Επειδή ο στόχος της παρούσας οδηγίας, που συνίσταται στην ευθυγράμμιση της μεταχείρισης των αμυντικών προσπαθειών από πλευράς ΦΠΑ και ειδικών φόρων κατανάλωσης εντός της ΕΕ και στο πλαίσιο του NATO, δεν μπορεί να επιτευχθεί επαρκώς από τα κράτη μέλη, αλλά μπορεί να επιτευχθεί αποτελεσματικότερα σε ενωσιακό επίπεδο, η Ένωση μπορεί να θεσπίσει μέτρα σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας όπως ορίζεται στο εν λόγω άρθρο, η παρούσα οδηγία δεν υπερβαίνει τα αναγκαία για την επίτευξη του εν λόγω στόχου.
                  
               
                     (10)
                  
                  
                     Σύμφωνα με την κοινή πολιτική δήλωση των κρατών μελών και της Επιτροπής σχετικά με τα επεξηγηματικά έγγραφα, της 28ης Σεπτεμβρίου 2011 (5), τα κράτη μέλη ανέλαβαν να συνοδεύουν, σε αιτιολογημένες περιπτώσεις, την κοινοποίηση των μέτρων μεταφοράς στο εθνικό δίκαιο με ένα ή περισσότερα έγγραφα στα οποία θα επεξηγείται η σχέση ανάμεσα στα συστατικά στοιχεία μιας οδηγίας και στα αντίστοιχα μέρη των νομικών πράξεων μεταφοράς στο εθνικό δίκαιο. Όσον αφορά την παρούσα οδηγία, ο νομοθέτης θεωρεί ότι η διαβίβαση τέτοιων εγγράφων είναι αιτιολογημένη.
                  
               
                     (11)
                  
                  
                     Συνεπώς, οι οδηγίες 2006/112/ΕΚ και 2008/118/ΕΚ θα πρέπει να τροποποιηθούν αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Τροποποιήσεις της οδηγίας 2006/112/ΕΚ
            Η οδηγία 2006/112/ΕΚ τροποποιείται ως εξής:
            
                        1)
                     
                     
                        στο άρθρο 22, παρεμβάλλεται το ακόλουθο εδάφιο πριν την πρώτη παράγραφο:
                        «Όταν οι ένοπλες δυνάμεις κράτους μέλους που συμμετέχουν σε αμυντική προσπάθεια για την υλοποίηση ενωσιακής δραστηριότητας στο πλαίσιο της κοινής πολιτικής ασφάλειας και άμυνας χρησιμοποιούν, οι ίδιες ή το πολιτικό προσωπικό που τις συνοδεύει, αγαθά τα οποία δεν αγόρασαν με τους γενικούς όρους φορολόγησης που ισχύουν στην εσωτερική αγορά κράτους μέλους, η χρήση αυτή εξομοιώνεται με ενδοκοινοτική απόκτηση αγαθών εξ επαχθούς αιτίας, εφόσον η εισαγωγή των αγαθών αυτών δεν τυγχάνει της απαλλαγής που προβλέπεται στο άρθρο 143 παράγραφος 1 στοιχείο ζα).»·
                     
                  
                        2)
                     
                     
                        στο άρθρο 143 παράγραφος 1 παρεμβάλλεται το ακόλουθο στοιχείο:
                        
                                    «ζα)
                                 
                                 
                                    τις εισαγωγές αγαθών στα κράτη μέλη τις οποίες πραγματοποιούν οι ένοπλες δυνάμεις άλλων κρατών μελών για χρήση από τις εν λόγω ένοπλες δυνάμεις, ή από το πολιτικό προσωπικό που τις συνοδεύει, ή για εφοδιασμό των λεσχών ή των κυλικείων τους, εφόσον οι δυνάμεις αυτές συμμετέχουν σε αμυντική προσπάθεια για την υλοποίηση ενωσιακής δραστηριότητας στο πλαίσιο της κοινής πολιτικής ασφάλειας και άμυνας·»·
                                 
                              
                  
                        3)
                     
                     
                        στο άρθρο 151 παράγραφος 1 παρεμβάλλονται τα ακόλουθα στοιχεία:
                        
                                    «βα)
                                 
                                 
                                    τις παραδόσεις αγαθών και τις παροχές υπηρεσιών εντός ενός κράτους μέλους, που προορίζονται είτε για χρήση από τις ένοπλες δυνάμεις άλλων κρατών μελών ή από το πολιτικό προσωπικό που τις συνοδεύει, είτε για εφοδιασμό των λεσχών ή των κυλικείων τους, εφόσον οι δυνάμεις αυτές συμμετέχουν σε αμυντική προσπάθεια για την υλοποίηση ενωσιακής δραστηριότητας στο πλαίσιο της κοινής πολιτικής ασφάλειας και άμυνας·
                                 
                              
                                    ββ)
                                 
                                 
                                    τις παραδόσεις αγαθών και τις παροχές υπηρεσιών προς άλλο κράτος μέλος, που προορίζονται για τις ένοπλες δυνάμεις οποιουδήποτε κράτους μέλους, εκτός από το ίδιο το κράτος μέλος προορισμού, για χρήση από τις εν λόγω ένοπλες δυνάμεις ή από το πολιτικό προσωπικό που τις συνοδεύει ή για εφοδιασμό των λεσχών ή των κυλικείων τους, εφόσον οι δυνάμεις αυτές συμμετέχουν σε αμυντική προσπάθεια για την υλοποίηση ενωσιακής δραστηριότητας στο πλαίσιο της κοινής πολιτικής ασφάλειας και άμυνας·».
                                 
                              
                  
         
            Άρθρο 2
            Τροποποίηση της οδηγίας 2008/118/ΕΚ
            Στο άρθρο 12 παράγραφος 1 της οδηγίας 2008/118/ΕΚ παρεμβάλλεται το ακόλουθο στοιχείο:
            
                        «βα)
                     
                     
                        από τις ένοπλες δυνάμεις κάθε κράτους πλην του κράτους μέλους εντός του οποίου είναι απαιτητός ο ειδικός φόρος κατανάλωσης, για χρήση από τις δυνάμεις αυτές ή από το πολιτικό προσωπικό που τις συνοδεύει, ή για εφοδιασμό των λεσχών ή των κυλικείων τους, εφόσον οι δυνάμεις αυτές συμμετέχουν σε αμυντική προσπάθεια για την υλοποίηση ενωσιακής δραστηριότητας στο πλαίσιο της κοινής πολιτικής ασφάλειας και άμυνας·».
                     
                  
         
            Άρθρο 3
            Μεταφορά στο εθνικό δίκαιο
            
               1.   Τα κράτη μέλη θεσπίζουν και δημοσιεύουν, έως τις 30 Ιουνίου 2022, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως το κείμενο των εν λόγω μέτρων στην Επιτροπή.
               Εφαρμόζουν τα ανωτέρω μέτρα από την 1η Ιουλίου 2022.
               Όταν τα κράτη μέλη θεσπίζουν τα ανωτέρω μέτρα, αυτά περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 4
            Έναρξη ισχύος
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 5
            Αποδέκτες
            Η παρούσα οδηγία απευθύνεται στα κράτη μέλη.
         
         
            Βρυξέλλες, 16 Δεκεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               J. LEPPÄ
            
         
         
            (1)  Γνώμη της 26ης Νοεμβρίου 2019 (δεν έχει ακόμη δημοσιευθεί στην Επίσημη Εφημερίδα).
         
            (2)  Γνώμη της 30ής Οκτωβρίου 2019 (δεν έχει ακόμη δημοσιευθεί στην Επίσημη Εφημερίδα).
         
            (3)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
         
            (4)  Οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (ΕΕ L 9 της 14.1.2009, σ. 12).
         
            (5)  ΕΕ C 369 της 17.12.2011, σ. 14.